La Sarraz el xe on comune del Canton Vaud de 1.733 abitanti fondà inte el 1049 d.C. Inte el 1049, Adalberto de Grandson el ga costruìo na tore fortificada sora ła cołina che domina ła sfiłada del Mormont par aumentar i domini de ła so fameja inte ła rejon. El gera on posto pitosto stratexego doparà inte el Medioevo dai exerciti, dai comercianti e dai pełegrini che i vegneva da ła Fransa par andar in Itàlia. Intorno a se ga sviłupà na cołonia e ga formà on borgo che el xe restà fin a inquò. El nome de La Sarraz el vien dal diałeto "serata" ca vol dir "streta", "fortificada" . A no xe stabiłìo se el nome el ałude a łe fortificasion de ła sità o a ła sfiłada visin a ła cuałe a se cata el borgo. Ła "Z" final łe xe vegnù fora verso ła fin del Medioevo. El monumento pì inportante de La Sarraz el xe el casteło, vixitàbiłe durante ła setimana. Drento a xe esposti pareci mobiłi e ojeti d'epoca. Ła Capeła del Jaquemart la gera ła capeła del casteło e pol esare vixitada o afitada par feste o matrimoni. El muxeo del cavało el xe on muxeo che el cunta tuta ła storia del cavało dal Medioevo fin a inquò.